**Magyar foglalkozások – Mesevár Magyar Iskola**

**TÁJÉKOZTATÓ**

**2019/2020 -as tanév**

A Strasbourgi Magyar Kultúregyesület által szervezet Mesevár magyar foglalkozások 2020-ban is folytatódnak. A foglalkozások során az óvodás- és iskoláskorú gyerekek három csoportra osztva tanulnak három pedagógus vezetésével. Ádám Andrea és Gregusné Mária a kisebbeknek, Csuvár Bernadett KCSP ösztöndíjas pedig a nagyobbaknak vezeti a foglalkozást.

**2019. szeptember – december**

Az előző félév során a kisebbek dalokat, mondókákat tanultak, a nagyobbacskák írni-olvasni tanultak, és mindkét csoport izgalmas kézműves foglalkozásokon is részt vett. A nagyobbak csoportjával szólásokkal és közmondásokkal, II. Rákóczi Ferenc életével és legendáival foglalkoztunk. A szólások és közmondások értelmezése és párosítása során a gyerekek fejlesztették szókincsüket és memóriájukat. Rákóczi életével és korával kapcsolatban vizuális, audioivozuális anyagokat, rajzokat, szövegeket elemeztünk, játékos formában ismerkedtünk meg a kuruc-labanc ellentéttel is. Ennek a tevékenységnek nem csak a Rákóczi rajzpályázat megalapozása volt a célja, hanem a történelmi ismeretek elsajátítása és hazaszeretet erősítése is. A Mesevár Magyar Iskolát a gyerekek nagyon szeretik, a gyermekközösség is épül, erősödik. A tanulást igyekszünk élményszerűvé és szórakoztatóvá tenni számukra, és olyan feladatokat adni nekik, amik életkorukhoz és képességeiknek megfelelőek.

A hétvégék egy jelentős részén Andrea és Mária vezetésével a Pom-pom előadás próbái zajlottak. Ilyenkor az iskola kisebbjei és nagyobbjai közösen próbálták el a színdarabot, amelyet a Mikulás ünnepségen és a karácsonyi délutánon nagy sikerrel adtak elő.

**2020. január – június**

2020-ban a nagyoknak tartott foglalkozások során Magyarország földrajzával fogunk foglalkozni, megismerjük főbb természetföldrajzi és társadalomföldrajzi folyamatait, mindezt játékos formában, a szókincs bővítését és a nyelvi fejlesztést szem előtt tartva. A kisebbeknek vezetett foglalkozásokon Andrea és Mária játékos formában ismertetik meg a gyerekeket a magyar nyelvvel: az olvasást és szövegértést fejlesztő feladatok, a szókincsbővítés, a magyar mesevilág és népművészet megismerése, az alkotás és kézműveskedés során a gyerekek nemcsak hasznos készségekre tesznek szert; megismerik és megszeretik a magyar kultúrát is. A kisebbekkel a dalok, mondókák világán keresztül szerettetjük meg a nyelvet, a kicsit nagyobbak már az írást-olvasást is elsajátítják az órákon. Emellett a gyerekek színdarabokra, előadásokra készülnek ebben a félévben is: Pop-pom meséit elevenítik fel, valamint verseket és dalokat tanulnak a március 15-i megemlékezésre. A tanulás után mindig közös uzsonna és beszélgetés, játszótéri játék és fogócska következik.

**Időpontok:**

január 12. és 26. 14:30-16:30

február 9. 14:30-17 FARSANGI MULATSÁG. Helyszín: Salle de l’Atelier, 1 rue des Magasins, Bischheim

március 8. és 15. 14:30-16:30

április 5. 14:30-16:30

május 17. 14:30-16:30

június 7. 14:30-16:30

**Helyszín:**

Maison Citoyenne, 2 Rue du Grand Couronné, 67000 Strasbourg, kivéve a Farsang.